Imtella' Awwissu 17, 2021 Rapport: Glen Falzon Għal ħafna minna huwa naturali li jkollna saqaf fuq rasna – dar fejn ngħixu. Iżda hawn nies, min għal raġuni u min għal oħra, li jispiċċaw jitilfu dak li jkollhom. Hekk ġralu Victor Refalo li ta' 21 sena spiċċa jgħix fil-bandli tal-Imsida. Illum raġel miżżewweġ, Refalo rrakkonta l-istorja tiegħu u spjega li kieku ma kienx għall-YMCA, kieku llum huwa mejjet. Illum għandu 27 sena. Ta' 11-il sena tilef lil missieru. Flimkien m'ommu u oħtu, mar jgħix għand in-nanniet. Ommu u nannuh kellhom argument jaħraq. "F'daqqa waħda dan qabżitlu ċ-ċinga u qabad ġie jgħidli biex nippakkja u nitlaq 'il barra. Mhux jien biss. Anki oħti ż-żgħira u anke ommi." Spiċċa minn ġot-taġen għal ġon-nar. "Spiċċajt niġri minn post għall-ieħor jiena. Norqod fuq il-bankijiet u kont nara fejn se mmur biex norqod. Inqiegħed rasi." Sħabu kienu jiltaqgħu miegħu l-bandli tal-Imsida. "Dawn kien isirilhom il-ħin biex imorru d-dar għand il-ġenituri tagħhom u jien kont nispiċċa noqgħod hemmhekk. Fuq bank. Fejn ikun." Ma kienx jagħlaq għajn m'għajn. "Għax nibża' li ġej xi ħadd joħodli l-mowbajl jew il-kartiera jew joħduli l-affarijiet personali tiegħi." Bata l-ksieħ. "Ovvjament tkun homeless qisek rajt kelb barra ma tridx tmur tgħinu tħallih imut mejjet bil-ġuħ, bil-għatx u maħmuġ." Tant kemm spiċċa ddisprat li kien jiġbor il-loqom tas-sigaretti minn wara n-nies. "Jekk eżempju rajt lilek tpejjep sigarett, tfajtu mal-art u ma tfejtux, ħadtlek il-kumplament tas-sigarett biex nagħmel sigarett għalija." Victor mar ħabbat il-bibien tal-YMCA. Hemmhekk ingħata saqaf fuq rasu…beda jaħdem…u mingħand sieħbu rċieva rigal ieħor. "Għedtlu għandi bżonn tfajla għall-Milied biex niċċajta. Qalli ħalli f'idejja. U qabbadli lil kuġintu. Illum il-mara tiegħi. Victor illum miżżewweġ u għandu proprjetà tiegħu. Dik li nixtieq jiena. Nibni familja u nibqa' mal-mara jekk Alla jrid għal għomri." Li kieku ma kienx għall-YMCA, Victor jgħid li qiegħed id-dinja l-oħra. "Illum il-ġurnata nirringrazzja lill-YMCA għax kieku llum il-ġurnata naħseb mejjet qiegħed jiena."